Author: podhorsky
Last saved by: Podhorský, Viliam
Company: MDPT

Dôvodová správa

Všeobecná časť
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 420/2012 Z. z., ktorým sa ustanovuje národná tabuľka frekvenčného spektra v znení neskorších predpisov, bol vypracovaný na základe Plánu legislatívnych úloh vlády na rok 2017 na mesiac november, bod č. 1 a podľa § 6 ods. 2 písm. b) a § 30 ods. 3 zákona č. 351/2011 Z. z. o elektronických komunikáciách, v spolupráci s členmi Medzirezortnej komisie pre harmonizáciu využívania frekvenčného spektra, t. j. s Úradom pre reguláciu elektronických komunikácií a poštových služieb, Ministerstvom obrany Slovenskej republiky, Ministerstvom vnútra Slovenskej republiky a Slovenskou informačnou službou. 
Národná tabuľka frekvenčného spektra (ďalej len „NTFS“) je špecifický materiál, ktorý je pripravovaný skupinou odborníkov z vyššie uvedených rezortov a obsahuje najmä:
•	údaje o frekvenčnom pásme a jeho pridelení pre príslušné rádiokomunikačné služby podľa aktuálneho Rádiokomunikačného poriadku (RR) pre Región 1 (Slovensko je súčasťou tohto regiónu), 
•	údaje o frekvenčnom pásme a jeho pridelení v Slovenskej republike, pričom toto pridelenie nepresahuje pridelenia pre služby podľa RR, pásmo však môže byť pridelené pre menej služieb, 
•	informáciu, či je príslušné frekvenčné pásmo v Slovenskej republike pridelené na civilné alebo vojenské účely, 
•	poznámky k prideleniu frekvenčného pásma (napr. údaje o chránených frekvenciách), 
•	informácie o využití frekvenčných pásiem pre konkrétne aplikácie v rámci rádiokomunikačnej služby, pričom je rešpektovaný zoznam aplikácií podľa rozhodnutia Európskeho komunikačného výboru ECC/DEC/(01)03 o Frekvenčnom informačnom systéme Európskeho komunikačného úradu (ECO Frequency Information System – ďalej len „EFIS“) a poznámky k tomuto využitiu.
Okrem toho NTFS obsahuje aj poznámky k prideleniam frekvenčných pásiem podľa RR, vysvetlenie špecifických výrazov z oblasti správy frekvencií, definície kategórií (rádiokomunikačných) služieb, definície výrazov z oblasti zdieľania frekvencií (kategórie rušení), definície kategórií pridelení frekvenčných pásiem a skratky použité v NTFS.
V porovnaní s NTFS, ktorá bola ustanovená nariadením vlády Slovenskej republiky č. 393/2016, ktorým sa mení nariadenie vlády Slovenskej republiky č. 420/2012 Z. z., ktorým sa ustanovuje národná tabuľka frekvenčného spektra v znení neskorších predpisov, boli v novom návrhu NTFS vykonané najmä nasledujúce zmeny:
1.	V  návrhu NTFS boli upravené údaje v stĺpcoch „Rádiokomunikačný poriadok“ (delenie frekvenčných pásiem, aktualizácia služieb a poznámok) v zmysle platného Rádiokomunikačného poriadku, a to konkrétne v pásme 164 – 174,5 GHz. Taktiež boli do stĺpca „pridelenie v Regióne 1“ doplnené niektoré poznámky 5.xyz. 
2.	Bol aktualizovaný zoznam skratiek – vyplynulo z najnovšej terminológie EFIS, resp. tabuľky ECA.
3.	S cieľom zosúladenia terminológie a upresnenia prekladov boli upravené texty niektorých poznámok č. 5.xyz.
4.	V zozname poznámok č. 5.xyz došlo k úprave podčiarknutia poznámok, t. j. poznámok, ktoré sú relevantné pre Slovensko.
5.	V stĺpci „Pridelenie pásma (v SR)“ boli upresnené niektoré pridelenia tak, aby zodpovedali Rádiokomunikačnému poriadku.
6.	V celej tabuľke boli v stĺpci „Pozn. k prideleniu“ aktualizované údaje o harmonizovaných vojenských pásmach v zmysle NJFA (NATO Joint Civil/Military Frequency Agreement), zverejnenej 14. februára 2017.
7.	V celej tabuľke došlo k aktualizácii platnosti príslušných rozhodnutí a odporúčaní ECC v zmysle súčasného stavu, najmä:
-	bola aktualizovaná platnosť odporúčania ERC/REC 70-03 pre zariadenia SRD a ERC/REC 25-10 pre zariadenia PMSE,
-	boli vypustené zrušené dokumenty ERC/DEC/(98)17, ECC/DEC/(04)06, ECC/DEC/(05)04, ECC/DEC/(16)02, ERC/DEC/(05)08.
8.	Boli upresnené údaje o platnosti niektorých dokumentov ECC z hľadiska ich relevantnosti pre využitia frekvenčných pásiem.
9.	Do príslušných pásiem boli pridané nové všeobecné rozhodnutia Regulačného úradu: VPR-01/2017 a VPR‑02/2017.
10.	Boli odstránené zrušené všeobecné rozhodnutia VPR‑25/2012 a VPR-03/2015.
11.	Ak to bolo z hľadiska pridelenia pásiem možné, boli rádiové mikrofóny v celej tabuľke zaradené pod pohyblivú službu.
12.	V rozhlasových frekvenčných pásmach KV bola doplnená poznámka „analógový rozhlas, plánovaný digitálny rozhlas“.
13.	V pásme 26175 – 27500 kHz bolo upresnené využitie tohto pásma pre CB rádio.
14.	V pásme 26350 – 27500 kHz bola na vojenské účely zmenená kategória pevnej a pohyblivej služby z podružnej na prednostnú.
15.	V pásme 30,01 – 32,8625 MHz a 39,5 – 40,02 MHz bola aplikácia CT0 nahradená širšie ponímanou aplikáciou „Bezšnúrové telefóny“, keďže CT0 je už zastaralá a nepoužívaná technológia.
16.	V pásme 47 – 68 MHz bolo využitie pásma na prednostnej báze doplnené aj pre vojenské využitie.
17.	V pásme 440 – 450 MHz boli doplnené a upresnené frekvencie pre BOR v zmysle nového VPR‑01/2017.
18.	V pásmach 1164 – 1300 MHz a 1559 – 1610 MHz boli pridané údaje o navigačných systémoch GLONASS a GALILEO.
19.	V pásmach 1930 – 1980 MHz a 2110 – 2170 MHz bola pridaná aplikácie MCV.
20.	V pásme 2350 – 2450 MHz bola upresnená aplikácia PMSE na „prenosné/mobilné video-PMSE“.
21.	Z pásme 3400 – 3600 MHz bola vypustená technológia FWA a WiMAX.
22.	V pásme 7075 – 7235 MHz boli upresnené poznámky v využitiu „SAP/SAB a ENG/OB“.
23.	V pásme 10,4 – 10,5 GHz boli upresnené poznámky k využitiu pevných spojov bod-bod.
24.	V pásme 10,6 – 10,68 MHz bola upresnená poznámka k pevnej službe bod-multibod.
25.	V pásmach 10,7 – 11,75 GHz a 14 – 14,25 GHz boli z dôvodu ukončenia prevádzky niektorých technológií zemských staníc pre MSS upresnené poznámky k tomuto využitiu.
26.	V pásmach 24,75 – 25,25 MHz a 25,5 – 27 GHz bola doplnená poznámka o ukončení platnosti prideľovania frekvencií pre pevnú službu bod-bod.
27.	V celej tabuľke boli vykonané niektoré edičné úpravy.
Zabezpečenie účelného využívania frekvenčného spektra, hospodárenie a  dohľad nad efektívnym využívaním frekvenčného spektra prináleží štátu a je zabezpečené prostredníctvom Úradu pre reguláciu elektronických komunikácií a poštových služieb.
Predložený návrh nariadenia vlády Slovenskej republiky nebude mať vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, a ani vplyvy na služby verejnej správy pre občana.
Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

Osobitná časť
 K Čl. I
Uvádza sa znenie prílohy, ktorá obsahuje NTFS.
Príloha obsahuje podrobné rozdelenie frekvenčných pásiem, ktoré sú pridelené pre jednotlivé rádiokomunikačné služby na civilné účely a vojenské účely. NTFS je spracovaná s prihliadnutím na potrebu európskej harmonizácie, stupeň technického rozvoja rádiových zariadení a poskytovanie služieb v Slovenskej republike v konkrétnom frekvenčnom pásme pri súčasnom zabezpečení obrany a bezpečnosti štátu.
NTFS je vypracovaná na základe Rádiokomunikačného poriadku (RR) Medzinárodnej telekomunikačnej únie (ITU) s prihliadnutím na závery Svetovej rádiokomunikačnej konferencie (WRC-15), rozhodnutí a odporúčaní EÚ, rozhodnutí a odporúčaní Európskeho výboru pre elektronické komunikácie (CEPT/ECC) a príslušných rozhodnutí Úradu pre reguláciu elektronických komunikácií a poštových služieb o využívaní frekvencií. 
K Čl. II
Ustanovuje sa účinnosť nariadenia vlády.